Mii de oameni au participat vineri la Moscova la înmormântarea politicianului rus de opoziţie Alexei Navalnîi. Mulţi au adus flori în onoarea celui care s-a numărat printre cei mai înverşunaţi critici ai preşedintelui Vladimir Putin.
Forţe de securitate ruse au fost prezente în număr mare în faţa bisericii cimitirului Borisovskoie, unde Navalnîi a fost îngropat.
Navalnîi a decedat pe 16 februarie la vârsta de 47 de ani în circumstanţe neelucidate, în timp ce ispăşea o pedeapsă la un penitenciar situat dincolo de Cercul Polar de Nord.
Cei prezenţi la înmormântare au riscat să fie reţinuţi de poliţie
Anterior, în timp ce sicriul era transportat în biserica unde s-a ţinut slujba de înmormântare, unii din cei prezenţi au scandat "Navalnîi, Navalnîi!", alţii au strigat "Ţie nu ţi-a fost frică, nici nouă nu ne este!", iar mai târziu "Nu, războiului!"
La terminarea slujbei, sicriul a fost transportat afară din biserică în aplauzele mulţimii şi dus în cimitirul din apropiere.
La slujba de înmormântare au participat şi câţiva diplomaţi occidentali, între care ambasadorul Germaniei, Alexander Graf Lambsdorff, ambasadorul SUA, Lynn Tracy, şi ambasadorul Franţei, Pierre Levy.
Pe reţelele de socializare cancelarul german Olaf Scholz a elogiat "curajoşii ruşi" care s-au dus să-i aducă lui Navalnîi un ultim omagiu, în timp ce înaltul reprezentant UE pentru politică externă, Josep Borell, s-a declarat convins că "nu va dispărea crezul lui Navalnîi".
Soţia lui Navalnîi, Iulia Navalnaia, care nu s-a întors în Rusia pentru a participa la înmormântare, a postat un video pe social media, mulţumind pentru "26 de ani de fericire absolută".
Mai bine de un sfert de milion de oameni au urmărit în direct înmormântarea pe canalul YouTube al lui Navalnîi, care în Rusia este blocat.
Ameninţările Kremlinului
"Orice adunare neautorizată va reprezenta o încălcare a legii iar cei care vor participa la ea vor fi traşi la răspundere", a declarat purtătorul de cuvânt al Kremlinului, Dimitri Peskov, citat de agenţia TASS.
Potrivit organizaţiei pentru drepturile omului OVD-Info, poliţia rusă a reţinut cel puţin 45 de persoane în toată ţara, în cursul unor manifestări de omagiere a lui Navalnîi. Majoritatea, 18 la număr, au fost reţinuţi la Novosibirsk, a precizat OVD-Info.
Familia lui Navalnîi s-a luptat pentru înmormântare
Autorităţile ruse au predat trupul lui Navalnîi mamei acestuia la câteva zile după deces, în urma unor solicitări repetate. Mama sa a refuzat să-şi înmormânteze fiul în secret.
Echipa lui Navalnîi crede că acesta a fost ucis la ordinul lui Putin fiindcă urma să fie eliberat în cursul unui schimb de prizonieri. Aliaţii lui Navalnîi nu au prezentat însă nicio dovadă care să le susţină afirmaţiile, dar au jurat să clarifice circumstanţele în care s-a petrecut decesul.
În răstimp, Rusia a respins aceste acuzaţii iar în certificatul de deces al lui Navalnîi scrie că acesta a murit din cauze naturale.
ia / ak (AFP, AP, dpa, Reuters)